Андрэй Савіч чэрпае натхненне з выпадкова сфатаграфаваных фрагментаў урбаністычнага жыцця, яго захапляюць і цэлыя аб’екты, і незаўважныя дробязі. Так, у некаторых працах можна ўлавіць абрысы гарадской архітэктуры, часткі вонкавага аздаблення пабудоў, іншыя ўтрымоўваюць у сабе цэльны вобраз эмоцый і перажыванняў аўтара. Для работ мастака характэрны сінтэз графікі і жывапісу, а менавіта выкарыстанне каліграфіі і складанай ахраматычнай альбо эфектнай храматычнай гамы. У аснове фармальнай капазіцыйнай пабудовы ляжаць геаметрычныя і адвольныя па форме плямы, рэльефная фактура і рытм ліній.